Aire de Capellen

Aire de Capellen ass den Numm vun enger Koppel Raschtplaze mat Bensinnsstatioun op der lëtzebuergescher Autobunn A6, südwestlech vu Capellen an der Gemeng Mamer.

 Capellen-Nord 

D'Raschtplaz Capellen-Nord ( Aire de Capellen-Nord) läit um KP 16,00 tëscht der Opfaart Mamer (N° 2) an der Ausfaart Stengefort (N° 1) an der Richtung fir an d'Belsch. Se läit direkt südlech vun der Eisebunnsstreck Lëtzebuerg-Klengbetten.

D'Raschtplaz ass zanter datt se opgaangen ass (tëscht 1976 an 1982) dräimol vergréissert ginn.

D'Bensinnsstatioun gouf ursprénglech vun Texaco exploitéiert; zanter dem 1. Mee 2024 ass Aral deen neien Exploitant. Op der Raschtplaz gëtt et Filiale vu Panos a vu Street Food Burger & Kebab.

 Capellen-Süd 

An der Richtung fir an d'Stad Lëtzebuerg läit d'Raschtplaz Capellen-Süd ( Aire de Capellen-Sud) ronn ee Kilometer no der Opfaart Stengefort um KP 16,00.

D'Bensinnsstatioun gëtt vu BP exploitéiert. Op der gréisster Tankstell bannent Europa vum Pëtrolsgrupp BP-Amoco si 564 Solarmodüllen um Daach installéiert. 

Zu Capellen-Süd gëtt et eng Filial vun Dunkin' an eng vu Burger King.

 Kuckt och 
 Tanktourismus

 Um Spaweck 

Kategorie:Autobunnen zu Lëtzebuerg
Kategorie:Autobunnsraschtplazen
Kategorie:Gemeng Mamer